Pta-man (20) verdwyn in KZN-seeArgieffoto: Christo Brits Daar is steeds geen teken van die 20-jarige man van Pretoria-Oos wat laat Vrydag in die see by Durban vermis geraak het nie. Andre Fletcher, Durban se stasiebevelvoerder van die Nasionale Seereddingsinstituut (NSRI), het gesê hul spanne is Vrydag omstreeks 18:00 in kennis gestel van die voorval. Die man het op Durban se Noordstrand vermis geraak toe hy in die see geswem het. “Hy is na bewering deur ŉ sterk seestroom meegesleur voordat hy onder die water verdwyn het,” het Fletcher gesê. Fletcher het gesê die NSRI en die polisie het ŉ omvattende soektog begin, maar geen teken van die man is nog gewaar nie. “Die polisie se soek-en-reddingspanne sal voortgaan met die soektog en ondersoek instel na die voorval,” het Fletcher gesê.